સમયની સાથે અમરતએ એક પછી એક છ દીકરા અને બે દીકરીને જન્મ આપ્યો. દીકરા-દીકરીઓ જેમજેમ મોટા થતા ગયા તેમતેમ અમરતબેન તેમને ભણાવતા ગયા. બધા દીકરા-દીકરીઓ પણ પોતાની માને મદદ કરાવે. જોતજોતામાં આ કુટુંબનાં દરેક સભ્ય પારકા ઘરકામમાં જોડાઈ ગયા. બધા પોતાનાથી બનતું અમરત માને કામમાં સહાયરૂપ થાય. કોઈ ફળિયું ધોવે, કોઈ વાસણ વીછડાવે, કોઈ ઓસરી વાળી આપે, કોઈ કચરા-પોતા કરાવે તો કોઈ કપડાં ધોવડાવે.. સાથેસાથે અમરત મા આઠેય સંતાનોનાં ખર્ચા ઉઠાવે, ભણાવે અને આગળ જતા બધાને મેટ્રિક સુધી ભણાવી-ગણાવી પગભર બનાવી પરણાવ્યા પણ ખરા.. આજે તેમનાં દીકરા-દીકરીનાં સંતાનોનાં સંતાનોને ત્યાં સંતાનો છે. હાલમાં અમરત બાનાં પારિવારિક સભ્યોની સંખ્યા ૪૦ જેટલી છે અને બધા એક જ છત નીચે અમરત બાનાં પરસેવાથી ભેગી કરેલી પાઈપાઈથી બંધાવેલા પાક્કા મકાનમાં રહે છે.